## Odluka o usvajanju Izmjena "Jamstvenog programa Poljoprivreda" Hrvatske agencije za malo gospodarstvo

### NN 129/2011 (14.11.2011.), Odluka o usvajanju Izmjena "Jamstvenog programa Poljoprivreda" Hrvatske agencije za malo gospodarstvo

VLADA REPUBLIKE HRVATSKE

2590

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010), Vlada Republike Hrvatske je na sjednici održanoj 8. rujna 2011. godine donijela

ODLUKU

O USVAJANJU IZMJENA »JAMSTVENOG PROGRAMA POLJOPRIVREDA« HRVATSKE AGENCIJE ZA MALO GOSPODARSTVO

I.

Usvajaju se Izmjene »Jamstvenog programa Poljoprivreda« Hrvatske agencije za malo gospodarstvo.

Izmjene programa iz stavka 1. ove točke sastavni su dio ove Odluke.

II.

Obvezuje se Hrvatska agencija za malo gospodarstvo da u roku 30 dana od dana donošenja ove Odluke, pripremi sve potrebne akte za provedbu Izmjena programa iz točke I. ove Odluke.

III.

Zahtjevi za jamstva zaprimljeni do dana usvajanja Izmjena programa iz točke I. ove Odluke, obradit će se po uvjetima iz programa koji su bili na snazi na dan njihova zaprimanja.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 311-01/11-02/05

Urbroj: 5030120-11-4

Zagreb, 8. rujna 2011.

Predsjednica
Jadranka Kosor, dipl. iur., v. r.

IZMJENE »JAMSTVENOG PROGRAMA POLJOPRIVREDA«

U »Jamstvenom programu Poljoprivreda« (»Narodne novine«, br. 182/2004, 75/2006, 105/2007, 119/2008 i 122/2008 – ispravak i 56/2009):

Točka 1. Programa mijenja se i glasi:

»1. Cilj programa

Cilj Programa je poticanje razvoja poduzetništva u poljoprivredi i ribarstvu, povećanje produktivnosti poljoprivredne proizvodnje, povećanje zasađenih poljoprivrednih površina te poticanje projekata ulaganja u svrhu restrukturiranja i dostizanja standarda EU u okviru V. komponente Instrumenta pretpristupne pomoći (IPARD Programa).

Hrvatska agencija za malo gospodarstvo (u daljnjem tekstu: HAMAG) u okviru ovoga Programa izdaje jamstva za pokriće dijela glavnice kredita, koje kreditne institucije (u smislu Zakona o kreditnim institucijama) i druge pravne osobe koje odobravaju kredite, sa sjedištem u Republici Hrvatskoj (u daljnjem tekstu: kreditori) odobravaju subjektima malog gospodarstva.«.

Točka 3. Programa mijenja se i glasi:

»3. Posebni uvjeti za podnošenje zahtjeva za jamstvo

Pravo na jamstvo na temelju ovoga Programa imaju poduzetnici u djelatnosti poljoprivrede i ribarstva koji, osim ispunjenja kriterija iz Općih uvjeta iz točke 2., započinju djelatnost ili je već obavljaju.

Za projekte u okviru IPARD Programa, pravo na jamstvo na temelju ovoga Programa imaju poduzetnici koji, osim ispunjenja kriterija iz Općih uvjeta iz točke 2., ispunjavaju i kriterije kako slijedi:

1. uspješno posluju dulje od 24 mjeseca ili posluju kraće od 24 mjeseca, ali planiraju ulaganje u poljoprivrednu proizvodnju, odnosno u preradu i trženje poljoprivrednih i ribljih proizvoda u svrhu restrukturiranja i dostizanja standarda EU, uz preduvjet da vlasnik/ici imaju uspješne pokazatelje poslovanja u svojim vlasnički povezanim tvrtkama,

2. mogu dostaviti dokaz o kandidaturi za sufinanciranje sredstvima IPARD Programa (Pismo zaprimanja prijave, Odluka ili Ugovor o dodjeli sredstava zaključen s Agencijom za plaćanja u poljoprivredi, ribarstvu i ruralnom razvoju).».

Točka 4. Programa mijenja se i glasi:

»4. Vrste ulaganja za koje se može izdati jamstvo

Zahtjev za jamstvo podnosi se za kredite kojima se financiraju ulaganja u poslovne svrhe.

Jamstvo se izdaje za kredite odobrene za:

1. financiranje ulaganja u dugotrajnu imovinu

2. financiranje ulaganja u kratkotrajnu imovinu.

Dopušteni udio kratkotrajne imovine u kreditu je najviše 30% od iznosa kredita.

Za projekte koji se sufinanciraju u okviru IPARD Programa, dopušteni udio kratkotrajne imovine u kreditu je najviše 15% od iznosa kredita.

Odluku o povećanju dopuštenog udjela kratkotrajne imovine u pojedinačnom kreditu donosi Uprava HAMAG-a.

Za projekte koji se ne sufinanciraju u okviru IPARD Programa te se radi o refundaciji uloženih sredstava koje je poduzetnik ranije uložio u projekt, Uprava HAMAG-a može donijeti pojedinačnu odluku o visini refundiranog udjela.«.

Točka 5. Programa mijenja se i glasi:

»5. Uvjeti programa

Jamstvo se izdaje kao instrument osiguranja povrata kredita.

Najviši iznos kredita za koji se izdaje jamstvo je 3.500.000,00 kuna.

Najviši iznos kredita prema Operativnom programu razvitka svinjogojske proizvodnje i Operativnom programu razvitka govedarske proizvodnje za koji se može izdati jamstvo je 11.000.000,00 kuna.

Najviši iznos kredita za koji se izdaje jamstvo za projekt u okviru IPARD Programa je 20.000.000,00 kuna.

Najviši iznos jamstva je u visini 50% od dokumentiranih nenaplaćenih potraživanja po glavnici kredita.

Kamatna stopa, ročnost i naknade za kredite za koje HAMAG izdaje jamstvo mogu se regulirati sporazumom između HAMAG-a i kreditora.

Naknada za izdavanje jamstva naplaćuje se jednokratno u visini od 0,95% iznosa jamstva. Naknadu za izdavanje jamstva moguće je podmiriti iz sredstava kredita. Naknada za korištenje jamstva (premija) obračunava se godišnje u iznosu 0,01% na neotplaćeni iznos glavnice kredita i ulazi u iznos potpore.

Uprava HAMAG-a može posebnom odlukom određivati visinu naknada ovisno o uvjetima na tržištu.«.

Točka 10. Programa mijenja se i glasi:

»10. Uvjeti korištenja kredita

Kreditor je dužan isplatiti sredstva kredita namjenski na žiro-račune dobavljača i izvođača radova, sukladno investicijskom projektu ili poslovnom planu.

Dio kredita namijenjen ulaganju u kratkotrajnu imovinu, sukladno investicijskom programu ili poslovnom planu, može se doznačiti izravno na žiro-račun poduzetnika.

Kod projekata koji se ne sufinanciraju u okviru IPARD Programa, a radi se o refundaciji ranije uloženih sredstava u projekt, o čijoj visini Uprava HAMAG-a donosi pojedinačnu odluku, isplata će se izvršiti izravno na žiro-račun poduzetnika.«.

Predsjednik Upravnog odbora
ministar gospodarstva, rada i poduzetništva
mr. sc. Đuro Popijač, v. r.

Odluka, NN 129/2011-2590